नई दिल्ली. देश के 35 राज्य और केंद्र शासित प्रदेशों में ग्रामीण व शहरी इलाकों में काम करने वाली महिलाओं में दिल्ली 35वें स्थान पर है। यदि केवल शहरी आबादी की नौकरीशुदा महिलाओं की बात करें तब भी केवल झारखंड (10.1) और बिहार (10.4) से ही दिल्ली आगे है और 32 राज्य, जिनमें तमाम पिछड़े राज्य भी शामिल हैं, दिल्ली से आगे हैं। राष्ट्रीय स्तर पर 25.5 फीसदी महिलाएं नौकरी करती हैं। यह आंकड़ा 2001 में भी 25.6 फीसदी था।
नौकरी करने के मामले में दिल्ली की महिलाएं देश में सबसे पिछड़ी हैं। चौंकिए नहीं, जनगणना-2011 के मंगलवार को जारी किए गए आंकड़े दिल्ली की यह तस्वीर दिखाते हैं। आंकड़ों के मुताबिक राजधानी की महज 10.6 फीसदी महिलाएं ही धनार्जन के लिए किसी भी किस्म की नौकरी करती हैं और 89.4 फीसदी महिलाएं हाउसवाइफ हैं।
जानकारों का कहना है कि ग्रामीण इलाकों में महिलाएं खेती, मजदूरी से लेकर हर तरह का काम करती हैं, जबकि शहरी आबादी में महिलाएं दफ्तरों की नौकरी करना ही पसंद करती हैं। लेकिन राष्ट्रीय स्तर पर शहरों में नौकरी करने वाली महिलाओं की हिस्सेदारी भी दिल्ली से कहीं अधिक 15.4 फीसदी है जो पिछली जनगणना 2001 के वक्त 11.9 फीसदी थी। जनगणना निदेशक वर्षा जोशी खुद मानती हैं कि सड़कों पर काम में जाने वाली महिलाएं अधिक नजर आती हैं पर आंकड़ों में ऐसा नहीं आ सका जबकि दिल्ली में जनगणना के लिए सभी गणनाकर्मियों को इसके लिए अतिरिक्त प्रशिक्षण दिया गया था। उन्होंने कहा, ‘हो सकता है कि महिलाओं ने अपने काम का खुलासा ही न किया हो।’
जेएनयू के समाजशास्त्री आनंद कुमार गणना में जॉब की परिभाषा को ही दोषी ठहराते हैं। उनका कहना है कि दिल्ली में बसों से लेकर मेट्रो में नौकरी पर आती जाती महिलाएं नजर आती हैं। आप दोपहर में किसी कॉलोनी में चले जाइए, वहां कम ही गृहणियां नजर आएंगी। कुमार कहते हैं कि दरअसल, गणना में अनौपचारिक क्षेत्र में काम करने वाले कामों को पूरा रोजगार नहीं माना जाता। रेहड़ी पट्टी का काम, बच्चों को पालने, बर्तन मांजने या झाडू-पोंछे का काम करने वालियों के उत्पादक श्रम को काम ही नहीं गिना जाता। इसके अलावा उदारीकरण के दौर में हमने विकास का जो रास्ता चुना है, उसमें रोजगार का निर्माण मंद गति से हुआ है। वहां भी पितृ सत्ता का जोर है, काम सबसे पहले पुरुष को मिलता है और जब किसी को काम से हटाना होता है तो महिलाएं उसका शिकार होती हैं। दिल्ली में ये सभी बातें नजर आती हैं, इसलिए भी आंकड़ा ऐसा नजर आ रहा है।
hin_Deva hin_Deva hin_Deva hin_Deva